**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 3 – 2025

**ΑΜΑΡΟΥΣΙΟΥ Αρ. Πρ.:** 64

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**ΨΗΦΙΣΜΑ**

**Ο Υπουργός Παιδείας Κ. Πιερρακάκης πετάει έξω από τα Πειθαρχικά Συμβούλια τους εκπροσώπους των εκπαιδευτικών.**

**Ο αυταρχικός κατήφορος της κυβέρνησης και του Υπουργείου Παιδείας δεν έχει τέλος!**

Ο υπουργός παιδείας με υπουργική του απόφαση (Αριθμ. Φ277/ 91/19483/Ε2)  στις 27 Φλεβάρη προχώρησε σε μία κατάπτυστη κίνηση, να αλλάξει τη σύνθεση των πειθαρχικών συμβουλίων των περιφερειακών διευθύνσεων πρωτοβάθμιας και δευτεροβάθμιας εκπαίδευσης. **Αφαιρεί τους δύο αιρετούς εκπροσώπους από τα  πενταμελή πειθαρχικά συμβούλια, τα οποία πλέον θα αποτελούνται από έναν δικαστικό, έναν εκπρόσωπο του νομικού συμβουλίου του κράτους και έναν διορισμένο από τη διοίκηση διευθυντή πρωτοβάθμιας ή δευτεροβάθμιας εκπαίδευσης.** Η στόχευση είναι προφανής, θέλουν να αποκόψουν τη δυνατότητα από τους εκλεγμένους αιρετούς του κλάδου να υπερασπίζονται τα δικαιώματα του συναδέλφων και ταυτόχρονα να καταγγέλλουν διοικητικές αυθαιρεσίες.

Η περίοδος δεν είναι τυχαία. Χιλιάδες συνάδελφοι σε όλη την Ελλάδα που δίνουμε έναν περήφανο αγώνα ενάντια στην κατηγοριοποίηση σχολείων και εκπαιδευτικών, ενάντια στην υποβάθμιση των μορφωτικών δικαιωμάτων των μαθητών μας οδηγούμαστε σε πειθαρχικά, αφού αμφισβητείται ευθέως το απεργιακό δικαίωμα από το υπουργείο. Ταυτόχρονα σέρνονται σε πειθαρχικά συνάδελφοι που κάνουν το αυτονόητο, να καταγγέλλουν την επικινδυνότητα των σχολικών κτιρίων, την ανεπάρκεια σε βοηθητικό και νοσηλευτικό προσωπικό, κρούουν τον κώδωνα του κινδύνου για τα νέα Τέμπη  που κινδυνεύουμε να ζήσουμε στην εκπαίδευση. Διώκονται συνάδελφοι που με παρρησία συζητούν με τους μαθητές τους αποκαλύπτοντας την επιστημονική αλήθεια, παίρνουν πρωτοβουλίες προκειμένου να αναπτύξουν οι μαθητές τους τις αξίες της αλληλεγγύης και του ανθρωπισμού. **Η κυβέρνηση και το Υπουργείο με αυτή τους την κίνηση θέλουν να γίνουν πιο αποτελεσματικοί στην καταστολή των εκπαιδευτικών και του εκπαιδευτικού κινήματος.**

**Είναι πραγματική πρόκληση ότι ο υπουργός παιδείας επέλεξε να υπογράψει την υπουργική απόφαση μία μέρα πριν την τεράστια απεργιακή κινητοποίηση στις 28 Φλεβάρη, τη μεγαλύτερη κινητοποίηση που έχει πραγματοποιηθεί στη σύγχρονη ιστορία του ελληνικού κράτους με κοντά 2 εκατομμύρια συμμετέχοντες**. Δείχνει με τον πιο περίτρανο τρόπο ότι όχι μόνο δεν πήρε το μήνυμα η κυβέρνηση, όπως προσπαθούν να κοροϊδέψουν τον ελληνικό λαό ο πρωθυπουργός και υπουργοί του, αλλά ότι είναι αποφασισμένοι να συνεχίσουν με τον πιο απροκάλυπτο τρόπο να υπηρετούν την ίδια πολιτική που οδήγησε στα Τέμπη, που υποβαθμίζει κάθε δικαίωμα του ανθρώπου στη μόρφωση, στην υγεία, στη ζωή με αξιοπρέπεια. Είναι πραγματικά επικίνδυνοι.

Ο Υπουργός Παιδείας αντί να βάλει το κεφάλι κάτω και να πάρει μέτρα για την απαράδεκτη και επικίνδυνη κατάσταση με τα σχολικά κτίρια, να σταματήσει να κάνει κουρελόχαρτο το δικαίωμα των μαθητών για ισότιμη πρόσβαση στη μόρφωση με τις χιλιάδες χαμένες ώρες κάθε χρόνο, να ενισχύσει τους εκπαιδευτικούς ,ώστε να μην παραιτείται ο ένας πίσω από τον άλλον γιατί δεν μπορεί να ζήσει, αυτό που σκέφτηκε είναι πώς θα αυταρχικοποιήσει το πλαίσιο, για να τιμωρεί τους εκπαιδευτικούς που καταγγέλλουν αυτή την κατάσταση. Πραγματικά έχει ξεπεράσει κάθε όριο γραφικότητας.

Την απάντηση του τη δώσαμε οι εκατοντάδες χιλιάδες μαθητές και εκπαιδευτικοί που συμμετείχαμε στις μεγαλειώδεις απεργιακές συγκεντρώσεις της Παρασκευής και έτσι θα συνεχίσουμε. Την Τετάρτη 5 Μάρτη στις 7:00 στο Σύνταγμα και σε κάθε πόλη που έχουν προγραμματιστεί συγκεντρώσεις. Αυτοί που προσπαθούν να μας τρομοκρατήσουν είναι αυτοί που φοβούνται, όταν ο λαός παίρνει την απόφαση να μιλήσει ο ίδιος.

**Καλούμε άμεσα τα Δ.Σ. της Δ.Ο.Ε, της Ο.Λ.Μ.Ε, των Σ.Ε.Π.Ε και Ε.Λ.Μ.Ε. να καταδικάσουν τον κυβερνητικό αυταρχισμό, να δυναμώσουν την έμπρακτη στήριξη και αλληλεγγύη προς τους διωκόμενους και να προχωρήσουν σε νέα πανελλαδική κινητοποίηση το αμέσως επόμενο χρονικό διάστημα.**

